
Az ökológiai gazdálkodás szerepe a fenntartható mezőgazdaságban, kiemelten a bioszőlő ágazatban

Az ökológiai gazdálkodás, mint mezőgazdasági ág az utóbbi 30 évben dinamikusan fejlődött világszerte. A 2013 októberében Budapesten megrendezett Ökológiai Szakmapolitikai Csúcs során első kézből kaphattunk információkat a legfrissebb kutatási eredményekről a biogazdálkodás területéről. Ekkor döntöttem el, hogy ezzel a témával szívesen foglalkoznék tudományos munkámban.
A bioélelmiszerek piacának térnyerése évről évre lendületesen növekszik, napjainkban pedig mindinkább előtérbe kerülnek azok a termékek, amelyeket környezetkímélő módon állítanak elő. A nyugati országokban már jellemzően magas arányban fogyasztanak biotermékeket, amely köszönhető az egyre tudatosabb táplálkozási szokásoknak, illetve az ott kialakult fogyasztási kultúrának is.
A bioszőlőt többféle hasznosításának köszönhetően a világ szinte minden táján termesztik. Leginkább a borkészítés, ami meghatározó, valamint csemegeszőlő, szőlőmag őrlemény vagy szőlőmagolaj formájában is értékesítik. Hazai viszonylatban a bioterületek 1,6%-án termesztenek szőlőt, átlagosan 10 hektáros területeken. Primer kutatásom során strukturált interjút készítettem telefonon és személyesen 7 hazai biopincészettel, amelyek az ország különböző tájegységein folytatnak ökológiai gazdálkodást. Dolgozatom célja, hogy feltérképezzem a bioszőlő vertikumban tevékenykedő gazdaságok működését, a fellépő hiányosságokat, majd javaslatot tegyek a hazai bioszőlő ágazat fejlődési lehetőségeire. Készítettem továbbá egy problémafát és egy célfát, amely jól szemlélteti az egyes problémaköröket, valamint az általam javasolt megoldásokat.
Összességében elmondható, hogy a bioszőlő ágazat fejlődése lassulni látszik, mivel sem a termelőknek, sem a fogyasztóknak nem elég vonzó. A magas költségek, a külföldi piacoknak való kitettség, a szaktanácsadás kiépítetlensége, a támogatásoktól való erős függés, az alacsony szintű biomarketing, valamint az alacsony kereslet a bioborok iránt mind-mind hátráltatják a vertikum fejlődését.
Megoldásként szolgálhat a hazai biobor ágazat előrelépése érdekében többek között a kutatások bővítése a területen, az import termékek visszaszorítása, a tudatos fogyasztói kör növekedése. A biomarketing hatékony alkalmazása révén a bioborok kiemelt szerephez juthatnak a konvencionális borokkal szemben, valamint népszerűségük növekedésével a termelők jövedelmezősége javul. Ezen eszközök segítségével pedig a hazai bioszőlő ágazat helyzete ismét kedvezően alakulhat.



